作者:韓愈
標題:燕河南府秀才得生字
內容:吾皇紹祖烈，天下再太平。詔下諸郡國，歲貢鄉曲英。元和五年冬，房公尹東京。功曹上言公，是月當登名。乃選二十縣，試官得鴻生。群儒負己材，相賀簡擇精。怒起簸羽翮，引吭吐鏗轟。此都自周公，文章繼名聲。自非絕殊尤，難使耳目驚。今者遭震薄，不能出聲鳴。鄙夫忝縣尹，愧慄難為情。惟求文章寫，不敢妒與爭。還家敕妻兒，具此煎炰烹。柿紅蒲萄紫，餚果相扶檠。芳荼出蜀門，好酒濃且清。何能充歡燕，庶以露厥誠。昨聞詔書下，權公作邦楨。文人得其職，文道當大行。陰風攪短日，冷雨澀不晴。勉哉戒徒馭，家國遲子榮。